Mihál, Jozef, podpredseda vlády a minister práce, sociálnych vecí a rodiny SR (2010-10-14):
Takže ešte raz. Niekoľko čísiel, ktoré budem uvádzať, sú to čísla, sú to vlastne čísla z rozpočtov kapitoly ministerstva práce, sociálnych vecí a rodiny za jednotlivé roky a sú to sumy, ktoré boli narozpočtované na rodičovský príspevok. V roku 2008 vláda vyčlenila na rodičovské príspevky sumu 260 mil. eur, v roku 2009 269 mil. eur, čiže o 9 mil. viac. A v roku 2010, to je rok, o ktorom sa bavíme, ktorý práve prežívame, v ktorom sa zmenila vláda, pre rok 2010 bývalá vláda vyčlenila do rozpočtu na rodičovské príspevky sumu 271 mil. eur, čiže pridali 2 mil. eur oproti roku 2009, pričom od 1. januára 2010 zaviedli zvýšený rodičovský príspevok vo výške 256 eur, približne pre jednu tretinu poberateľov. Logika hovorí, že ak zvýšim nejakým spôsobom sumu príspevkov, tak predsa zdvihnem aj príslušnú položku v štátnom rozpočte. To zvýšenie bolo o symbolické 2 mil. eur, čo pochybujem, že vôbec pokrylo pravidelnú valorizáciu, nieto ešte takéto zo zákona navýšenie rodičovského príspevku. Čiže tento čin bývalej vlády bol absolútne falošný, pretože rodičovský príspevok zvýšili, ale po nás potopa. V rozpočte na to nevyčlenili žiadne peniaze. Realita roka 2010 je taká, pretože tento záväzok, ktorý dala bývalá vláda, táto vláda poctivo plní, realita roku 2010 je taká, že na rodičovské príspevky pôjde v skutočnosti suma 335 mil. eur, čiže je to suma o 64 mil. eur vyššia, ako bola pôvodne narozpočtovaná. Trošku odbehnem celkovo. Bývalý premiér Fico rád hovorí o tom, že rozpočet na rok 2010 bol nastavený s deficitom 5,5 % HDP. No bol nastavený na tých 5,5 % HDP aj vďaka tomu, že na rodičovský príspevok neboli vyčlenené žiadne peniaze. My teraz sa potýkame dennodenne s takýmto dedičstvom. Zisťujeme, kde všade peniaze chýbajú, kde všade to nebolo v rozpočte narozpočtované, kde všade sa udiali takéto rozpočtové podvody. Realita je taká, že reálny deficit pre rok 2010 sa odhaduje na 7,8 % HDP. Takže ešte raz. Realita na rok 2010 pokiaľ ide o rodičovský príspevok, budeme potrebovať spolu 335 mil. eur a ako vyzerá rozpočet na rok 2011, ktorý vlastne predložíme alebo predkladáme. Pre rok 2011 táto vláda rozpočtuje sumu vyše 350 mil. eur, čiže je to navýšenie o 79 mil. oproti plánovanému minulému rozpočtu bývalej vlády a je to navýšenie o 15 mil. eur, oproti realite roka 2010. Takže ja si nepomôžem. Ak je tam navýšenie, tak zrejme rodičovské príspevky zvyšujeme, a nie znižujeme. To je to, čo som už vyslovil na tlačovej konferencii a mňa toto tvrdenie jednoducho nepustí. Zaznela tu otázka, kde chceme zobrať ďalšie eventuálne prostriedky, keď hovoríme, že sa prípadne v ďalšom procese bude ešte riešiť prechodné ustanovenie pokiaľ ide o matky alebo otcov, rodičov, ktorí poberajú teraz 256 eur. No tieto prostriedky naozaj musíme získať a nebudeme ich získavať na úkor zvyšovania deficitu štátneho rozpočtu, ale budeme ich získavať poctivým ďalším šetrením na bežných a kapitálových výdavkoch. Nebudeme šetriť o 10 % na bežných a kapitálových výdavkoch v rozpočte ministerstva, ale pôjdeme ešte nad 10-percentné šetrenie, a tak získame prostriedky pre rodičov... (Prerušenie vystúpenia predsedajúcim.)